《次韵少游和子理梅花》
宋代·释道潜

朔风萧萧方振槁，雪压茅斋欲攲倒。门前谁送一枝梅，问讯山僧少病恼。

强将笔力为摹写，丽句已输何逊早。碧桃丹杏空自妍，嚼蕊嗅香无此好。

先生携酒傍玉丛，醉里雄辞惊电扫。东溪不见谪仙人，江路还逢少陵老。

我虽不饮为诗牵，不惜山衣同藉草。要看陶令插花归，醉卧清风轶轩昊。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。